RÅDETS AFGØRELSE af 24. september 1998 om Kommissionens gennemførelse af aktiviteter i relation til Fællesskabets markedsadgangsstrategi (98/552/EF)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 113,

under henvisning til forslag fra Kommissionen (1), og

ud fra følgende betragtninger:

Den fælles handelspolitik ville være ufuldstændig, hvis den ikke på fællesskabsplan blev ledsaget af særlige aktiviteter, der tager sigte på at fjerne handelshindringer;

derfor bør de nye verdensomspændende handelsmuligheder for Fællesskabets erhvervsliv understøttes af en fællesskabspolitik for fjernelse af handelshindringer;

denne politik skal støttes af særlige aktiviteter med henblik på at indkredse og finde måder til fjernelse af handelshindringer;

med det for øje bør der vedtages bestemmelser, der fastlægger de grundlæggende mål, som Kommissionen skal opfylde, samt midlerne til opnåelse af disse mål -

TRUFFET FØLGENDE AFGØRELSE:

Artikel 1

1. Kommissionen udfører for at gennemføre Fællesskabets markedsadgangsstrategi følgende aktiviteter:

- identifikation og analyse af hindringer for adgang til tredjelandes markeder

- etablering og udvikling af databaser samt koordinering og spredning af oplysninger om handelshindringer og internationale eller nationale handelsbestemmelser

- undersøgelser vedrørende bl.a. tredjelandes opfyldelse af deres forpligtelser i henhold til internationale handelsaftaler eller i forbindelse med forberedelsen af forhandlinger

- tilrettelæggelse for erhvervslivet af seminarer og tilsvarende andre fora, udarbejdelse og spredning af undersøgelser, informationspakker, publikationer og brochurer om et hvilket som helst retligt eller økonomisk aspekt vedrørende fjernelse af handelshindringer.

2. I forbindelse med gennemførelsen af de i stk. 1 omhandlede aktiviteter drager Kommissionen omsorg for, at disse særlige aktiviteter er i overensstemmelse med de forskellige aspekter af de andre fællesskabspolitikker.

Artikel 2

For at Kommissionen kan udføre de aktiviteter, der er nævnt i denne afgørelse, må den råde over de nødvendige finansielle midler. Med henblik herpå fremlægger Kommissionen under de normale budgetprocedurer hvert år forslag til dækning af dets finansielle behov for så vidt angår de i artikel 1 specificerede aktiviteter.

Artikel 3

Kommissionen bistås i forbindelse med aktiviteterne i artikel 1 af et rådgivende udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget spørgsmålet haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Udfærdiget i Bruxelles, den 24. september 1998.

På Rådets vegne

N. MICHALEK

Formand

(1) EFT C 316 af 25. 10. 1996, s. 12.